<classify> TAASISI ya Kuzuia na Kupambana na Rushwa Tanzania Takukuru jana imeanza kuwahoji viongozi wanaodaiwa kuhusika na mkataba wa zaidi ya Sh trilioni moja wa ununuzi wa ndege zisizo na rubani drones huku ikitumia dakika 310 kumhoji aliyekuwa Waziri wa Mambo ya Ndani, Kangi Lugola pichani.Wengine waliohojiwa jana ni aliyekuwa Katibu Mkuu wa wizara hiyo, Balozi Meja Jenerali, Jacob Kingu na aliyekuwa Kamishna Jenerali wa Jeshi la Zimamoto na Uokoaji Tanzania, Thobias Andegenye ambaye hadi Habarileo linaondoka ofisi za Takukuru saa 9:30, alikuwa anatarajia muda wowote kuingia kuhojiwa. Takukuru itaendelea kuwahoji pia Naibu Katibu Mkuu wa wizara hiyo, Ramadhan Kailima leo saa tatu asubuhi akifuatiwa na Naibu Waziri Mambo ya Ndani, Hamad Yusuf Masauni kuanzia saa sita mchana. Jana Lugola 56 alikuwa mtu wa kwanza kuhojiwa kwa dakika 311 akiwa katika ofisi za Takukuru, Dodoma ambapo aliingia kwenye ofisi hizo saa 1:24 asubuhi na kutoka saa 6:34 mchana. Lugola alifika akiwa amevalia suti ya kijani na ameshika Ilani ya Chama cha Mapinduzi CCM ya mwaka 2015 na alihojiwa kwa saa 5.10.Ratiba ya awali ilionesha Lugola angehojiwa kwa saa tatu tu. Wakati wa kuingia na kutoka katika ofisi za Takukuri zilizoko pembezoni mwa Uwanja wa Jamhuri, mjini hapa, Lugola alikuwa amebeba begi dogo na baada ya kutoka alionekana hana wasiwasi wowote ule. Lugola aliwasalimia waandishi wa habari na kutaka kujua kama waandishi hao wametosheka na kumpiga picha wanazotaka kabla ya kuingia katika gari aina ya Land Cruiser V8 yenye namba za usajili T 657 DFL. Hata waandishi wa habari walipomtaka kuzungumzia kuhojiwa kwake, Lugola ambaye ni Mbunge wa Mwibara CCM hakuwa tayari kufanya hivyo na aliishia kusema sijambo, naendelea vizuri. Kingu Balozi Meja Jenerali Kingu alikuwa mtu wa pili kuwasili katika ofisi za Takukuru saa 4:44 asubuhi akiwa kwenye gari Landcruiser STL 2763. Kingu aliingia kuhojiwa saa 12:35 mara baada ya Lugola kutoka. Alitumia saa1:58 dakika 118 akiwa katika ofisi hizo ambapo alitoka ofisi za Takukuru saa 8:33 mchana. Andengenye Kamishna Jenerali wa Zimamoto na Uokoaji, Andengenye ambaye ratiba ilimtaka kufika katika ofisi hizo hizo saa nane mchana, alifika saa 7:47 mchana akiwa ndani ya gari la Takukuru na ameshika begi dogo. Hadi tunaondoka ofisi hizo saa 9:30, Andegenye alikuwa anasubiri kuingia chumba cha mahojiano. Takukuru imeanza kuwahoji viongozi hao kuhusu mkataba wa ununuzi wa drones ulioingiwa kati ya Jeshi la Zimamoto na Uokoaji na kampuni ya Romania kwa ajili ya kununua vifaa mbalimbali vya jeshi hilo. Januari 23, mwaka huu, Rais John Magufuli alitengua uteuzi wa Lugola na Andengenye na kuridhia barua ya kujiuzulu Meja Jenerali Kingu na kuiagiza Takukuru kuchunguza waliohusika bila kujali nafasi zao. Takukuru pia inatarajiwa pia kuwahoji watumishi wa wizara hiyo na wa Jeshi la Zimamoto na Uokoaji pamoja na wa ofisi ya Mwanasheria Mkuu wa Tanzania AG ambao baadhi walisaini kwa niaba ya AG.  <topic>: KITAIFA 